Document ID: /roh_data/filtered/fineweb-2-filterrobots_roh.jsonl.gz/55365

Il Chor viril Salouf è vegnì fundà il 1872 da pader Donatus da Vaz e dal magister Stefan Antona Sonder. L'um che ha però furmà fitg il chor saja stà Giatgen Peder Demarmels, uschia vegn scrit en la cronica. Il Giatgen da Ziteil sco el vegneva numnà ha dirigì il chor dal 1880 fin il 1915, pia 35 onns e quai senza avair ina scolaziun da musica u enconuschientschas da notas. Sut sia direcziun è il chor sa participà il 1898 per l'emprima giada ad ina festa da chant districtuala (Casti).
L'onn 1932 ha il chor survegnì ses emprims statuts e l'onn 1966 ha el organisà la festa da chant districtuala. Quella è stada in grond success. Sin questa festa ha il Chor viril Salouf er cumprà l'emprima bandiera. Quella è anc oz en funcziun. Paucs onns pli tard, il 1972 ha il chor pudì festivar ses centenari.
Er per la festa da 150 ha il chor envidà a festa. Collavurà al concert da gala han er il chor d'uffants «La Bargeda» ed il chor da giuvenils «incantanti» cun ses dirigent Christian Klucker. Tenor il president actual dal chor, Adrian Demarmels, ina festa gartegiada.
Cun questa festa da giubileum remetta Roland Capeder la bitgetta. El ha dirigì ils umens dapi il 1993 e la suprastanza cun Adrian Demarmels èn sa mess a la tschertga e sco i para datti ina schliaziun uschia ch'il chor viril da Salouf po scriver enavant sia istorgia remartgabla.
Tadlai nossas pli novas registraziuns, intervistas cun cumponists ed istorgias da davant e davos ils palcs da concert.
Per pudair abunar quest podcast duvrais Vus ina software cumpatibla cun podcast u ina app. Sche Vossa app n'è betg en la glista sura, lura pudais copiar la feed URL manual en Vossa app da podcast u software.